text: En meget lille brandstorm
  04 januar 2012 kl. 11.02
  Den varslede storm blev ikke til ret meget i Syd og Sønderjylland. Politiet har melding om en enkelt flyvende trampolin i Kolding, et vaklende stillads i Haderslev og et par væltede træer. I nærheden af Sjølund brændte et hus.
  Branden blev opdaget ved et-tiden om natten. Det var stuehuset på en landejendom, der var i brand. Da brandvæsenet nåede frem, var ilden så voldsom, at der ikke var noget at redde. 
  Der var ingen hjemme på adressen og heller ingen dyr. Politiets teknikere forsøger nu at finde årsagen til branden.
  